Izvor: Shutterstock

Prema procenama Svetske zdravstvene organizacije (SZO) broj pušača u Srbiji starijih od 15 godina je 2,8 miliona.

Istovremeno, u izveštaju objavljenom u četvrtak, SZO je navela da je na globalnom nivou broj pušača prvi put u istoriji u padu, i da u ovom trenutku ima oko 1,337 milijardi pušača. U odnosu na 2000. godinu taj broj je manji za oko 60 miliona.

"Već dugi niz godina smo svedoci stalnog porasta broja ljudi koji koriste smrtonosne duvanske proizvode. Ali sada, prvi put, vidimo pad upotrebe, zahvaljujući odlukama vlada da pooštre mere prema duvanskoj industriji. SZO će nastaviti blisko da sarađuje sa zemljama da bi se održao ovaj trend pada", rekao je Tedros Adanom Gebreiesus, generalni direktor SZO.

Uz to stižu i vesti da svake godine više od osam miliona ljudi umre od upotrebe duvana, što je otprilike polovina korisnika.

Više od sedam miliona smrtnih slučajeva posledica je direktne upotrebe duvana, dok je oko 1,2 miliona uzrokovano izloženošću duvanskom dimu, odnosno pasivnom pušenju.

U Srbiji oko trećine odraslih konzumira cigarete i druge duvanske proizvode, a godišnje zbog pušenja umre 15.000 ljudi.

Procene su da će do 2025. u Srbiji pušiti 34,3 odsto odraslih. To je značajan pad u odnosu na 2000. godinu kada je pušilo 51,5 odraslih.

Ipak, procene za 2025. su ispod očekivanog nivoa, jer je globalni plan bio smanjenje od 30 odsto.

Zabrana pušenja u ugostiteljskim objektima

Jedna od mera kojom države pokušavaju da smanje konzumiranje duvana je zabrana pušenja u ugostiteljskim objektima.

Vlasti u Srbiji su početkom godine najavile takvu meru, ali se do danas ništa konkretno nije dogodilo.

I dalje je uobičajena situacija je da za jednim stolom u lokalu pušenje zabranjeno, dok se sa stola pored vijori dim.

To je moguće jer Zakon o zaštiti stanovništva od izloženosti duvanskom dimu koji zabranjuje pušenje na javnim mestima, dozvoljava pušenje u ugostiteljskim objektima većim od 80 kvadratnih metara.

U njima su vlasnici obavezni da polovinu prostora ostave nepušačima.

Kakvi su podaci SZO?

SZO navodi u izveštaju da je za protekle skoro dve decenije, ukupna upotreba duvana u svetu opala sa 1,397 milijardi 2000. godine na 1,337 milijardi u 2018. godini, odnosno za približno 60 miliona ljudi.

Ovo je najvećim delom rezultat smanjenja broja žena koje koriste ove proizvode - sa 346 miliona 2000. godine na 244 miliona 2018. godine.

Istovremeno, broj muškaraca koji konzumiraju duvanske proizvode je porastao za oko 40 miliona, sa 1,050 milijardi u 2000. na 1,093 milijardi u 2018.

Muškarci tako čine 82 odsto ukupnog broja ljudi koji konzumiraju duvan u svetu.

Ono što je pozitivno u ovom izveštaju je da je broj muškaraca konzumenata duvana prestao da raste.

SZO predviđa da će do kraja 2020. godine biti 10 miliona korisnika duvana manje u odnosu na 2018, a da će se broj smanjiti za još 27 miliona do 2025. godine.

Od 2010. godine zabeležen je pad broja pušača u oko 60 odsto zemalja.

Uprkos takvim postignućima, napredak u ispunjenju globalnog cilja koji su postavile vlade da smanje upotrebu duvana za 30 odsto do 2025. godine ostaje nerealan, navodi se u saopštenju SZO.

"Na osnovu trenutnog napretka, do 2025. biće postignuto smanjenje od 23 odsto. Samo 32 države trenutno su na putu da dostignu cilj smanjenja od 30 odsto", navodi se.

Projektovani pad upotrebe duvana kod muškaraca, koji predstavljaju ogromnu većinu korisnika duvana, može se graditi i koristiti za ubrzanje napora da se dostigne globalni cilj, rekao je Vinaiak Prasad, šef jedinice za kontrolu duvana u toj organizaciji.

"Manje ljudi koristi duvan, što je veliki korak za globalno javno zdravlje", rekao je dr Prasad.

On smatra da posao još nije završen i da nikada ne smemo odustati od borbe. Bez pojačanih nacionalnih akcija, projektovani pad upotrebe duvana još uvek neće ispuniti globalne ciljeve smanjenja.